Respublikamizda asalarichilik tarmogʻini yanada rivojlantirish chora-tadbirlari toʻgʻrisida

18.10.2017
O‘zbekiston Respublikasi Prezidentining 2017-yil 16-oktabrdagi PQ-3327-son qarori
Asalarichilik tarmogʻini boshqarish tizimini tubdan takomillashtirish, tarmoqda naslchilik ishlarini ilmiy asosda tashkil etish, asalarichilik xoʻjaliklari faoliyati samaradorligini oshirish, asal mahsulotlari ishlab chiqarish hajmi va turlarini yanada koʻpaytirish, asalni qayta ishlash boʻyicha zamonaviy texnologiyalarni joriy etish, sohaning eksport salohiyatini oshirish, shuningdek, asalarichilik sohasidagi ilgʻor tajribalarni respublikamizning barcha hududlarida tatbiq etish maqsadida:
1. O‘zbekiston Respublikasi Qishloq va suv xoʻjaligi vazirligi, Iqtisodiyot vazirligi, O‘rmon xoʻjaligi davlat qoʻmitasi, Ekologiya va atrof muhitni muhofaza qilish davlat qoʻmitasi hamda Aksiyadorlik-tijorat “Aloqabank”ning (keyingi oʻrinlarda AT “Aloqabank” deb ataladi) “O‘zbekiston asalarichilari” uyushmasini (keyingi oʻrinlarda Uyushma deb ataladi) tashkil etish toʻgʻrisidagi taklifiga rozilik berilsin.
2. Quyidagilar Uyushmaning asosiy vazifalari va faoliyat yoʻnalishlari etib belgilansin:
asalarichilik tarmogʻini rivojlantirishga qaratilgan normativ-xuquqiy bazani ishlab chiqishda ishtirok etish;
asalarichilik tarmogʻini rivojlantirish dasturlarini amalga oshirishni muvofiqlashtirish, yagona ilmiy-texnika, texnologik, investitsiya va eksport siyosatini amalga oshirishni muvofiqlashtirish;
mahalliy ijro etuvchi hokimiyat organlari va manfaatdor tashkilotlar bilan hamkorlikda asalarichilik xoʻjaliklarini oʻrmon fondi yerlariga, togʻ va togʻoldi hududlariga, tabiiy pichanzor va yaylovlarga hamda qishloq xoʻjaligi yerlariga joylashtirishni amalga oshirish;
asalarilar uchun sun’iy ozuqalar ishlab chiqarishni markazlashgan holda tashkil etishga koʻmaklashish va ushbu tajribani keng qoʻllash hisobiga asalarichilik xoʻjaliklarining ozuqa bazasini mustahkamlash;
asalari kasalliklarining oldini olish, davolash va tashxis qoʻyish boʻyicha zamonaviy va ilgʻor usullarni joriy etish ishlariga koʻmaklashish;
oliy va oʻrta maxsus, kasb-hunar ta’limi, shu jumladan, xorijiy muassasalarda asalarichilik tarmogʻiga kadrlar tayyorlash, qayta tayyorlash va ularning malakasini oshirish ishlarini samarali tashkil etish va muvofiqlashtirishda ishtirok etish.
3. “O‘zbekiston asalarichilari” uyushmasining tashkiliy tuzilmasi va uning ijro etuvchi apparati boshqaruv xodimlarining umumiy cheklangan soni 27 nafar boʻlgan tuzilmasi 1 va 2-ilovalarga muvofiq ma’qullansin.
4. Uyushmani tashkil etish bilan bogʻliq tashkiliy chora-tadbirlarni muvofiqlashtirish va uning kelgusi faoliyatini yoʻlga qoʻyishga koʻmaklashish boʻyicha ishchi guruh tarkibi (keyingi oʻrinlarda Ishchi guruh deb ataladi) 3-ilovaga muvofiq tashkil etilsin.
Ishchi guruh (Z.T.Mirzayev) ikki oy muddatda:
Uyushmani tashkil qilish boʻyicha tashkiliy masalalar hal etilishini, uning ustavi tasdiqlanishini va belgilangan tartibda davlat roʻyxatidan oʻtkazilishini;
Uyushmaning markaziy apparati yuqori malakali mutaxassislar bilan toʻldirilishini ta’minlasin.
5. O‘zbekiston Respublikasi Qishloq va suv xoʻjaligi vazirligi va AT “Aloqabank” Uyushmaning “Apimondiya” xalqaro asalarichilik uyushmalari federatsiyasiga a’zo boʻlib kirishi bilan bogʻliq barcha zarur tashkiliy-amaliy tadbirlarni ta’minlasin.
6. Belgilab qoʻyilsinki:
Uyushma raisi va uning oʻrinbosari muassislarning umumiy yigʻilishi qarori bilan saylanadi va O‘zbekiston Respublikasi Vazirlar Mahkamasi tomonidan lavozimga tasdiqlanadi;
Uyushmaning ijro etuvchi apparati faoliyatini moliyalashtirish Uyushmaga a’zo boʻlgan tashkilotlarning a’zolik badallari va qonun hujjatlarida taqiqlanmagan boshqa manbalar hisobidan amalga oshiriladi;
Uyushmani tashkil etish hamda uning faoliyati bilan bogʻliq barcha xarajatlar, Uyushmaning “Apimondiya” xalqaro asalarichilik uyushmalari federatsiyasiga a’zo boʻlib kirish va a’zolik badali toʻlovlari dastlabki uch yil davomida AT “Aloqabank” mablagʻlari hisobidan ta’minlanadi.
7. O‘zbekiston Respublikasi Qishloq va suv xoʻjaligi vazirligi, O‘rmon xoʻjaligi davlat qoʻmitasi, Ekologiya va atrof muhitni muhofaza qilish davlat qoʻmitasi va AT “Aloqabank” tomonidan ishlab chiqilgan 2017-2021-yillarda asalarichilik tarmogʻini kompleks rivojlantirish chora-tadbirlar dasturi 4-ilovaga muvofiq ma’qullansin.
8. Shunday tartib oʻrnatilsinki, unga muvofiq Uyushmaning buyurtmanomasiga asosan asalarichilik xoʻjaliklariga – Uyushma a’zolariga asalari oilalarini asal yigʻish mavsumi davomida oʻrmon fondi yerlari, muhofaza etiladigan tabiiy hududlar (davlat qoʻriqxonalari, biosfera rezervatining qoʻriqlanadigan zonasidan tashqari), togʻ va togʻoldi hududlari, tabiiy pichanzor va yaylovlar hamda qishloq xoʻjaligi yerlari foydalanishga bepul beriladi.
9. O‘zbekiston Respublikasi Oliy va oʻrta maxsus ta’lim vazirligi, Qishloq va suv xoʻjaligi vazirligi Fargʻona viloyati hokimligi bilan birgalikda ikki oy muddatda 2018/2019 oʻquv yilidan boshlab asalarichilik tarmogʻi uchun oliy malakali kadrlar tayyorlash boʻyicha Fargʻona davlat universitetida zootexnika fakultetini tashkil etish va uning faoliyatini yoʻlga qoʻyish yuzasidan O‘zbekiston Respublikasi Vazirlar Mahkamasiga taklif kiritsin.
10. AT “Aloqabank”ning mas’uliyati cheklangan jamiyat shaklidagi lizing kompaniyasini tashkil etish toʻgʻrisidagi taklifi ma’qullansin va quyidagilar uning asosiy vazifalari etib belgilanadi:
tijorat banklari krediti va lizing kompaniyasining oʻz mablagʻlari hisobiga asalari uyalari, zarur jihozlar va uskunalar yetkazib berishni tashkil etish va ta’minlash;
asalarichilik sohasida qoʻllaniladigan inventarlar, uskunalar, maxsus transport vositalari va tirkamalar, shuningdek, asalni qadoqlash boʻyicha zamonaviy texnologik liniyalarni lizing asosida yetkazib berish.
11. 2023-yilning 1-yanvarigacha belgilangan tartibda tasdiqlangan roʻyxat boʻyicha “O‘zbekiston asalarichilari” uyushmasiga a’zo tashkilotlar tomonidan olib kelinadigan naslli materiallar (mahsulot), asalarichilik sohasida qoʻllaniladigan inventarlar va uskunalar, asalari uyalarini tashish uchun maxsus transport vositalari va tirkamalar, asalari kasalliklari va zararkunandalariga qarshi qoʻllaniladigan veterinariya dori vositalari va preparatlar, asalari uyalari ishlab chiqarish uchun yogʻoch va zarur materiallar, penopoliuretan, ularga yordamchi uskunalar, butlovchi buyumlar va ehtiyot qismlari, mumparda va mum mahsulotlari bojxona toʻlovlaridan (bojxona yigʻimlaridan tashqari) ozod etilsin.
12. Toshkent shahar hokimligi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi bilan birgalikda bir oy muddatda “O‘zbekiston asalarichilari” uyushmasini joylashtirish uchun ijara haqini “nol” stavkada belgilagan holda zarur bino ajratilishini ta’minlasin.
13. O‘zbekiston Respublikasi Ichki ishlar vazirligi “O‘zbekiston asalarichilari” uyushmasining buyurtmanomalariga binoan asalarichilik tarmogʻida ishlashga jalb etiladigan xorijiy mutaxassislarga davlat boji undirilmasdan koʻp martalik kirish vizalari berilishini va ularning muddati uzaytirilishini, shuningdek, ularning yashash joyida vaqtincha roʻyxatdan oʻtkazilishini va vaqtincha roʻyxatdan oʻtkazish muddati uzaytirilishini belgilangan tartibda ta’minlasin.
14. O‘zbekiston Respublikasi Tashqi ishlar vazirligi “O‘zbekiston asalarichilari” uyushmasining viza talabnomalariga binoan asalarichilik tarmogʻida ishlashga jalb etiladigan xorijiy mutaxassislarga kirish vizalarini konsullik va boshqa yigʻimlar undirilmasdan rasmiylashtirishni ta’minlasin.
15. O‘zbekiston Respublikasi Bandlik va mehnat munosabatlari vazirligi “O‘zbekiston asalarichilari” uyushmasining buyurtmanomalariga binoan belgilangan tartibda asalarichilik tarmogʻida ishlash uchun yuqori malakali xorijiy mutaxassislarni (O‘zbekiston Respublikasi fuqarolari orasida bunday mutaxassislar boʻlmagan taqdirda) O‘zbekiston Respublikasiga jalb etishga ruxsatnomalar berishni (muddatini uzaytirishni), shuningdek, koʻrsatib oʻtilgan xorijiy fuqarolarga O‘zbekiston Respublikasi hududida mehnat faoliyatini amalga oshirish huquqiga tasdiqnomalar berilishini (muddati uzaytirilishini) ta’minlasin.
16. O‘zbekiston Respublikasi Qishloq va suv xoʻjaligi vazirligi “O‘zbekiston asalarichilari” uyushmasi hamda boshqa manfaatdor vazirliklar va idoralar bilan birgalikda qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida ikki oy muddatda O‘zbekiston Respublikasi Vazirlar Mahkamasiga takliflar kiritsin.
17. Mazkur qarorning bajarilishini nazorat qilish O‘zbekiston Respublikasi Bosh vazirining oʻrinbosari – qishloq va suv xoʻjaligi vaziri Z.T.Mirzayev zimmasiga yuklansin.
O‘zbekiston Respublikasi

           Prezidenti                                                                              Sh.Mirziyoyev